CELEX: 52022PC0136
Language: da
Date: 2022-03-30
Title: Forslag til RÅDETS GENNEMFØRELSESAFGØRELSE om at give tilladelse til Republikken Polen til at anvende en særlig foranstaltning, der fraviger artikel 218 og 232 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 30.3.2022
            COM(2022) 136 final
            2022/0091(NLE)
            
            Forslag til
            RÅDETS GENNEMFØRELSESAFGØRELSE
            om at give tilladelse til Republikken Polen til at anvende en særlig foranstaltning, der fraviger artikel 218 og 232 i direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
            
               I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem
                  1
                (herefter "momsdirektivet") kan Rådet med enstemmighed på forslag af Kommissionen give en medlemsstat tilladelse til at anvende særlige foranstaltninger, der fraviger bestemmelserne i nævnte direktiv, for at forenkle afgiftsopkrævningen eller for at forhindre visse former for momsunddragelse eller momsundgåelse.
            
            
               Ved brev registreret i Kommissionen den 5. august 2021 anmodede Republikken Polen om tilladelse til at fravige momsdirektivets artikel 218, 226 og 232 med henblik på at indføre obligatorisk elektronisk fakturering. 
            
            
               Herefter ændrede Polen sin anmodning ved brev registreret i Kommissionen den 9. februar 2022. Polen anmoder således kun om tilladelse til at fravige momsdirektivets artikel 218 og 232 og præciserer, at obligatorisk elektronisk fakturering kun skal gælde for afgiftspligtige personer, der er etableret på Polens område.
            
            
               I overensstemmelse med momsdirektivets artikel 395, stk. 2, underrettede Kommissionen ved brev af 21. oktober 2021 de øvrige medlemsstater om Polens anmodning. Ved brev af 22. oktober 2021 meddelte Kommissionen Polen, at den rådede over alle de nødvendige oplysninger til at kunne vurdere anmodningen.
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Polen indgav en anmodning om fravigelse efter momsdirektivets artikel 395 med henblik på at få tilladelse til at gennemføre en forpligtelse til at udstede elektroniske fakturaer, der behandles via det nationale e-faktureringssystem (KSeF), for alle transaktioner, der kræver udstedelse af en faktura i henhold til den polske momslovgivning. Ved brev af 8. februar 2022 blev den særlige foranstaltnings anvendelsesområde begrænset til afgiftspligtige personer, der er etableret i Polen. 
            
            
               Desuden skal afgiftspligtige personer fremsende bestemte oplysninger til KSeF om visse transaktioner, der ikke skal dokumenteres med fakturaer udstedt efter de polske momsregler, såsom erhvervelser af varer inden for Fællesskabet og grænseoverskridende levering af tjenesteydelser. Da disse transaktioner ikke kræver udstedelse af faktura i henhold til den polske momslovgivning, indebærer sidstnævnte forpligtelse ikke en fravigelse af momsdirektivet.
            
            
               Polen mener, at indførelsen af en generel forpligtelse til at udstede elektroniske fakturaer vil medføre betydelige fordele med hensyn til at bekæmpe momssvig og momsunddragelse og samtidig forenkle skatteopkrævningen. Gennemførelsen af foranstaltningen vil fremskynde digitaliseringen af den offentlige sektor. Den vil også bidrage til at øge automatiseringen af processerne for afgiftspligtige personer og dermed forenkle overholdelsen af de skattemæssige forpligtelser. For eksempel vil de oplysninger, der indhentes via e-fakturering, gøre det muligt automatisk at udfylde momsangivelser og momsoversigter og fremskynde momsrefusioner.
            
            
               Momsdirektivets artikel 218 fastsætter en forpligtelse for medlemsstaterne til at acceptere alle dokumenter eller meddelelser både i papirform og elektronisk form som faktura. Polen ønsker derfor tilladelse til at fravige ovennævnte artikel i momsdirektivet, således at kun dokumenter i elektronisk form kan betragtes som fakturaer af de polske skattemyndigheder.
            
            
            
               I henhold til momsdirektivets artikel 232 forudsætter anvendelsen af en elektronisk faktura, at modtageren er indforstået hermed. Indførelsen af en forpligtelse til at anvende elektronisk fakturering i Polen kræver derfor en fravigelse fra denne artikel, således at udstederen ikke længere skal indhente modtagerens samtykke til at sende en faktura i papirløst format.
            
            
               Polen anfører, at obligatorisk elektronisk e-fakturering kombineret med fremsendelse af yderligere transaktionsdata vil forbedre skatteforvaltningens analytiske kapacitet betydeligt. Dette vil føre til en mere effektiv forebyggelse og konstatering af uregelmæssigheder, hvilket vil bidrage til at bekæmpe momssvig og momsunddragelse. Det vil navnlig gøre det muligt for de polske skattemyndigheder automatisk at kontrollere overensstemmelsen mellem den angivne moms og den betalte moms. Det vil også gøre det muligt at foretage en mere gnidningsfri og mere nøjagtig kontrol af skatteydernes anmodninger om momsrefusion. Desuden vil det supplere andre foranstaltninger, som Polen har indført for at bekæmpe momssvig og momsunddragelse og modernisere momssystemet, såsom den standardiserede revisionsfil ("Single Audit File") til momsregistrering, ordningen for opdelte betalinger, det elektroniske system til analyse af pengestrømme ("STIR") eller skattemyndighedernes system med online-kasseapparater til overvågning af detailsektoren.
            
            
               Forpligtelsen til at anvende elektronisk fakturering vil omfatte alle de transaktioner, der udføres af afgiftspligtige personer, som er etableret i Polen, og som i øjeblikket kræver udstedelse af en faktura i overensstemmelse med den polske momslov
                  2
               . Desuden vil bestemte oplysninger om visse transaktioner, der ikke kræver udstedelse af en faktura, blive sendt til KSeF. Dette er tilfældet med erhvervelse af varer inden for Fællesskabet og grænseoverskridende levering af tjenesteydelser, hvor køberen eller modtageren af tjenesteydelsen er forpligtet til at betale moms i Polen. Da disse transaktioner ikke kræver udstedelse af faktura i henhold til den polske momslovgivning, indebærer sidstnævnte forpligtelse ikke en fravigelse af momsdirektivet. Fremsendelse af disse oplysninger vil muliggøre automatisk udfyldte momsangivelser og momsoversigter.
            
            
               Forpligtelsen til at udstede elektroniske fakturaer ved hjælp af KSeF gælder for alle skatteydere, der er etableret i Polen, og som udfører aktiviteter, der kræver udstedelse af en faktura på landets område i henhold til de polske momsregler. Forpligtelsen omfatter afgiftspligtige personer, der er omfattet af den fritagelse for små virksomheder, som er omhandlet i momsdirektivets artikel 282. Gennemførelsen af den obligatoriske e-faktureringsmodel vil imidlertid ikke berøre hverken udenlandske skatteydere, som ikke er forpligtet til at lade sig momsregistrere i Polen i forbindelse med deres transaktioner inden for Fællesskabet eller grænseoverskridende leveringer af tjenesteydelser, eller skatteydere, der er momsregistreret i Polen, men som ikke er etableret på Polens område. I disse tilfælde berører den heller ikke kundernes ret til at modtage fakturaer på papir.
            
            
               Afgiftspligtige personer vil kunne udstede og stille strukturerede elektroniske fakturaer til rådighed ved hjælp af KSeF. Med henblik herpå vil det polske finansministerium tilbyde en række gratis værktøjer: onlineappen "e-Mikrofirma", der er tilgængelig via smartphone, og en webformular for alle skatteydere, der er logget på e-Urząd (e-kontor)
                  3
               . Virksomhederne vil også kunne udarbejde strukturerede elektroniske fakturaer i deres finans- og regnskabssoftware og sende dem til KSeF ved hjælp af en programmeringsgrænseflade for applikationer, når de har fået den relevante tilladelse. Med henblik herpå er det kun nødvendigt, at skatteyderne eller en person, der er bemyndiget af dem, autentificerer sig ved hjælp af et af de offentligt tilgængelige værktøjer.
            
            
               Elektroniske fakturaer skal valideres af KSeF. Når den elektroniske faktura er valideret, anses den for at være modtaget og vil automatisk være tilgængelig for modtageren, der kan læse eller downloade den. I tilfælde af fejl i KSeF-systemet vises en meddelelse om, at systemet ikke er tilgængeligt, på webstedet. Der er planlagt en nødprocedure i disse tilfælde for at sikre, at skatteyderne kan håndtere fakturaerne uden problemer. Til dette formål vil virksomhederne kunne udstede fakturaer via deres eget regnskabssoftware.
            
         
         
            
               Polen anfører, at denne foranstaltning vil medføre fordele for afgiftspligtige personer, såsom en tjeneste til lagring og arkivering af fakturaer leveret af administrationen, overflødiggørelse af printede fakturaer og deres manuelle indførelse i regnskabssystemer, ingen risiko for at miste fakturaer, automatisering af bogføringen og forenkling af skatte- og indberetningsforpligtelser.
            
            
               For at minimere foranstaltningens indvirkning på afgiftspligtige personer og gøre det muligt for dem at tilpasse sig den obligatoriske ordning har Polen indført en frivillig e-faktureringsmodel, som trådte i kraft den 1. januar 2022, hvor modtageren stadig skal acceptere brugen af elektroniske fakturaer. Forud herfor, fra oktober 2021, gjorde et pilotprogram for elektronisk fakturering det muligt at teste systemet med iværksættere.
            
            
               I betragtning af fravigelsens brede anvendelsesområde er det vigtigt at sikre den nødvendige opfølgning inden for rammerne af denne fravigelse. Dette gælder navnlig foranstaltningens virkning på bekæmpelsen af momssvig og momsunddragelse og på afgiftspligtige personer. Hvis Polen ønsker at forlænge fravigelsesforanstaltningen, anmodes landet om at udarbejde en rapport om foranstaltningens virkninger sammen med anmodningen om forlængelse. Rapporten bør indeholde en vurdering af foranstaltningen i forhold til, hvor effektivt den bidrager til at bekæmpe momssvig og momsunddragelse samt til at forenkle skatteopkrævningen. Rapporten bør også indeholde en evaluering af foranstaltningens virkning på afgiftspligtige personer, især for så vidt angår deres øgede administrative byrder og omkostninger til efterlevelse af reglerne. 
            
            
               
                  Det foreslås at tillade fravigelsen fra den 1. april 2023 til den 31. marts 2026.
               
            
            
               •Sammenhæng med de gældende regler på samme område
            
            
               I momsdirektivets artikel 218 ligestilles fakturaer i papirform med fakturaer i elektronisk form ved at fastsætte, at medlemsstaterne skal acceptere ethvert dokument eller enhver meddelelse i papirform eller elektronisk form som faktura. I henhold til artikel 232 i momsdirektivet forudsætter anvendelsen af en elektronisk faktura, at modtageren er indforstået hermed. Den obligatoriske elektroniske fakturering, som Polen har planer om at indføre, vil derfor fravige disse to bestemmelser. 
            
            
               
                  Fravigelsen kan indrømmes på grundlag af momsdirektivets artikel 395 for at forenkle afgiftsopkrævningen eller for at forhindre visse former for momsunddragelse eller momsundgåelse. Polen har anmodet om fravigelsesforanstaltningen med henblik på at bekæmpe momssvig og momsunddragelse og forenkle skatteopkrævningen. På basis af de oplysninger, der er indgivet af Polen, stemmer fravigelsen overens med de gældende regler på området.
               
               
                  Lignende tilladelser, som giver Italien og Frankrig mulighed for at fravige momsdirektivets artikel 218 og 232 med henblik på at gennemføre obligatorisk elektronisk fakturering, blev givet ved Rådets gennemførelsesafgørelse (EU) 2018/593
                     4
                   og gennemførelsesafgørelse (EU) 2022/133
                     5
                  .
               
               
                  Endelig vedtog Kommissionen i 2020 meddelelsen fra Kommissionen til Europa-Parlamentet og Rådet om en handlingsplan for en retfærdig og enkel beskatning til støtte for genopretningsstrategien
                     6
                  . Et af de tiltag, der er planlagt i denne handlingsplan, er Kommissionens vedtagelse af et lovgivningsforslag med henblik på modernisering af momsindberetningsforpligtelserne. Som anført i handlingsplanen bør dette forslag bl.a. bidrage til at strømline de indberetningsordninger, der kan anvendes i forbindelse med indenlandske transaktioner. Behovet for at udvide e-fakturering yderligere vil også blive undersøgt i denne sammenhæng. Den fravigelse, som Polen har anmodet om, er derfor i overensstemmelse med de mål, som Kommissionen forfølger som fastsat i handlingsplanen.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Momsdirektivets artikel 395. 
            
            
               •Nærhedsprincippet (for områder, der ikke er omfattet af enekompetence) 
            
            
               I betragtning af den bestemmelse i momsdirektivet, som forslaget bygger på, finder nærhedsprincippet ikke anvendelse. 
            
            
               •Proportionalitetsprincippet
            
            
               
                  Forslaget er i overensstemmelse med proportionalitetsprincippet af følgende grunde: 
               
               
                  Afgørelsen vedrører en tilladelse, der er indrømmet en medlemsstat på dennes egen anmodning, og udgør ikke en forpligtelse. 
               
               
                  Obligatorisk elektronisk fakturering vil medføre en række ændringer for afgiftspligtige personer. Polen har fra den 1. januar 2022 med henblik på at hjælpe dem med at håndtere situationen indført en frivillig model for elektronisk fakturering efter at have gennemført et pilotprogram for e-fakturering, der har gjort det muligt at afprøve systemet med iværksættere. Desuden vil Polen stille gratis værktøjer til rådighed for at opfylde forpligtelsen til at anvende elektronisk fakturering, og finansministeriet og den nationale skatteforvaltning vil gennemføre en omfattende oplysningskampagne for at gøre skatteyderne bekendt med de nye regler om momsfakturering.
               
               
                  Afgiftspligtige personer, der er omfattet af den fritagelse for små virksomheder, der er omhandlet i momsdirektivets artikel 282, er omfattet af foranstaltningens anvendelsesområde. Polen mener, at denne medtagelse er berettiget for at forhindre momsunddragelse eller momsundgåelse. De polske myndigheder har konstateret uregelmæssigheder i anvendelsen af momsfritagelsen for små virksomheder i form af manglende indberetning af alle gennemførte transaktioner og kunstig opdeling af forretningsaktiviteter med henblik på at holde sig under tærsklen. 
               
               
                  Desuden viser analyser foretaget af den nationale skatteforvaltning, at de fleste tilfælde af svig i forbindelse med forsvundne forhandlere
                     7
                   og svig, der begås gennem falske fakturaer, stammer fra virksomheder, der tilhører gruppen af mikrovirksomheder og små og mellemstore virksomheder. Hvis elektronisk fakturering gøres obligatorisk for sådanne virksomheder, vil det give mulighed for en mere effektiv overvågning og konstatering af sådanne uregelmæssigheder.
               
            
         
         
            
               
                  Polen anfører, at det forberedende arbejde, der udføres ved hjælp af den frivillige model for elektronisk fakturering og de værktøjer, der vil blive stillet til rådighed for at opfylde forpligtelsen, kombineret med de fordele, der følger af indførelsen af elektronisk fakturering, i vid udstrækning vil udligne de investeringer, som små virksomheder vil skulle foretage for at tilpasse deres systemer. Ifølge de polske myndigheders skøn vil disse investeringer under ingen omstændigheder være ret store.
               
               
                  Fravigelsen er desuden tidsbegrænset, og i tilfælde af at Polen ønsker at forlænge fravigelsesforanstaltningen, skal der udarbejdes en rapport om, hvordan foranstaltningen fungerer, og hvor effektiv den er. 
               
               
                  Den særlige foranstaltning står derfor i et rimeligt forhold til det tilstræbte mål, nemlig at bekæmpe momsunddragelse og forenkle skatteopkrævningen.
               
            
            
               •Valg af retsakt
            
            
               
                  Foreslået retsakt: Rådets gennemførelsesafgørelse. 
               
               
                  I henhold til momsdirektivets artikel 395 er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. En gennemførelsesafgørelse vedtaget af Rådet er den bedst egnede retsakt, da den kan rettes til individuelle medlemsstater. 
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSENTER OG KONSEKVENSANALYSER
            
            
               •Konsekvensanalyse
            
            
               Den obligatoriske elektroniske fakturering vil påvirke både skattemyndighederne og de afgiftspligtige personer.
            
            
               Polen forventer, at obligatorisk elektronisk fakturering vil bidrage til at stramme op på og modernisere det polske momssystem, så det bliver mere modstandsdygtigt over for svig og andre uregelmæssigheder. Foranstaltningen vil automatisere og give hurtigere adgang til en bredere vifte af data og dermed forbedre skatteforvaltningens analytiske aktiviteter. Polen anslår, at dette vil bidrage til en stigning i budgetindtægterne på ca. 1,8 mia. PLN om året. Disse yderligere indtægter vil blive opnået ved at nedbringe svig af typen svig i forbindelse med forsvundne forhandlere og ved at nedbringe de uberettigede momsrefusioner. Polen anfører, at der er tale om forsigtige skøn, som ikke tager hensyn til de mulige indtægter fra KSeF's bidrag til afsløring af andre uregelmæssigheder i forbindelse med moms, såsom underrapportering af detailhandel og stigning i opkrævning af indkomstskat.
            
            
               Indførelsen af generel obligatorisk elektronisk fakturering vil medføre omkostninger for statsbudgettet i forbindelse med oprettelse og vedligeholdelse af systemet og den infrastruktur, der er nødvendig for at lagre fakturaer, samt den gradvise forøgelse af den analytiske kapacitet som følge af den efterhånden voksende database. Polen anslår, at udgifterne i forbindelse med indførelse og vedligeholdelse af KSeF i årene 2021-2026 vil beløbe sig til ca. 161,2 mio. PLN.
            
            
               Afgiftspligtige personer vil skulle afholde omkostninger som følge af indførelsen af obligatorisk elektronisk fakturering, hovedsagelig i forbindelse med behovet for at tilpasse deres regnskabssystemer. Omkostningerne ved at udstede en faktura via KSeF vil dog være meget lave, meget lavere end i papirform. For at mindske disse omkostninger vil det polske finansministerium stille gratis værktøjer til rådighed til udstedelse og behandling af strukturerede elektroniske fakturaer.
            
            
               Polen forventer derfor ikke, at omkostningerne for afgiftspligtige personer vil være ret store, navnlig set i lyset af de fordele, de vil opnå ved indførelsen af modellen for elektronisk fakturering. Polen anfører, at afgiftspligtige personer vil opnå betydelige fordele som følge af indførelsen af obligatorisk elektronisk fakturering, såsom en tjeneste til lagring og arkivering af fakturaer leveret af administrationen, overflødiggørelse af printede fakturaer og deres manuelle indførelse i regnskabssystemer, reduktion af fejl som følge af automatisering af bogføringen eller den øgede hastighed i dataudvekslingen mellem forretningspartnere. Andre fordele vil være en forenkling af skatte- og indberetningsforpligtelserne såsom automatisk udfyldte momsangivelser og momsoversigter, reduktion af antallet af verifikationer og kontroller, der udføres af skattemyndighederne, og hurtigere momsrefusion.
            
            
               4.VIRKNINGER FOR BUDGETTET
            
            
               
                  Forslaget får ingen negativ indvirkning på Unionens egne indtægter hidrørende fra moms.
               
            
            
               2022/0091 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om at give tilladelse til Republikken Polen til at anvende en særlig foranstaltning, der fraviger artikel 218 og 232 i direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
         
         
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  8
               , særlig artikel 395, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Ved brev registreret i Kommissionen den 5. august 2021 anmodede Polen om tilladelse til at indføre en særlig foranstaltning, der fraviger artikel 218, 226 og 232 i direktiv 2006/112/EF, med henblik på at indføre obligatorisk elektronisk fakturering for alle transaktioner, der udføres af afgiftspligtige personer, som kræver udstedelse af en faktura. Tilladelsen ønskedes bevilget for perioden fra den 1. april 2023 til den 31. marts 2026.
            
            
               (2)Kommissionen videresendte Polens anmodning til de øvrige medlemsstater ved brev af 21. oktober 2021. Ved brev af 22. oktober 2021 meddelte Kommissionen Polen, at den rådede over alle de nødvendige oplysninger til at kunne vurdere anmodningen.
            
            
               (3)Ved brev af 8. februar 2022 meddelte Polen Kommissionen, at det ikke var nødvendigt at fravige artikel 226 i direktiv 2006/112/EF, og at anvendelsesområdet for den ønskede foranstaltning vil være begrænset til afgiftspligtige personer, der er etableret i Polen.
            
            
               (4)Polen anfører, at et generelt krav til obligatorisk elektronisk fakturering vil give fordele med hensyn til bekæmpelse af momssvig og momsunddragelse. Dette krav vil sammen med fremsendelsen af yderligere transaktionsdata i væsentlig grad forbedre den polske skattemyndigheds analytiske kapacitet og sætte den i stand til automatisk at kontrollere overensstemmelsen mellem den angivne moms og den betalte moms og muliggøre en mere nøjagtig kontrol af de anmodninger om momsrefusion, som skatteyderne indgiver. Desuden vil det supplere andre foranstaltninger, der har til formål at bekæmpe momssvig og momsunddragelse og modernisere momssystemet, såsom den standardiserede revisionsfil ("Single Audit File") til momsregistrering, ordningen for opdelte betalinger
                  9
               , systemet til elektronisk analyse af finansielle strømme eller skattemyndighedernes system med online-kasseapparater til overvågning af detailsektoren.
            
            
               (5)Polen mener, at obligatorisk elektronisk fakturering vil gøre det muligt at forenkle overholdelsen af forpligtelser for afgiftspligtige personer, f.eks. automatisk udfyldning af momsangivelser og momsoversigter eller hurtigere momsrefusioner. Elektronisk fakturering vil medføre fordele for afgiftspligtige personer, f.eks. en tjeneste til lagring og arkivering af fakturaer, der leveres af administrationen, eller automatisering af bogføringen. Ifølge Polen forventes de omkostninger, som afgiftspligtige personer vil skulle afholde for at tilpasse deres systemer til elektronisk fakturering, ikke at være ret store, navnlig set i lyset af de fordele, de vil nyde godt af ved indførelse af modellen for elektronisk fakturering. Polen har indført frivillig elektronisk fakturering for at hjælpe med denne tilpasning, inden den obligatoriske ordning træder i kraft. Derudover vil der blive stillet gratis værktøjer til rådighed for at opfylde kravet om obligatorisk elektronisk fakturering, og der vil blive gennemført en omfattende oplysningskampagne med henblik på at gøre skatteyderne bekendt med de nye momsregler om obligatorisk elektronisk fakturering.
            
            
               (6)I betragtning af at den særlige foranstaltning har et bredt anvendelsesområde og er ny, er det vigtigt at evaluere dens virkning på bekæmpelsen af momssvig og momsunddragelse samt på afgiftspligtige personer. I tilfælde af at Polen finder det nødvendigt at forlænge den særlige foranstaltning, bør landet sammen med anmodningen om forlængelse fremlægge en rapport for Kommissionen, som indeholder en vurdering af den særlige foranstaltning, med hensyn til hvor effektivt den bidrager til at bekæmpe momssvig og momsunddragelse samt til at forenkle momsopkrævningen.
            
            
               (7)Denne særlige foranstaltning bør ikke påvirke kundernes ret til at modtage fakturaer på papir i forbindelse med transaktioner inden for Fællesskabet.
            
            
               (8)Den særlige foranstaltning står i et rimeligt forhold til de tilsigtede mål. Desuden er der ingen risiko for, at den særlige foranstaltning giver anledning til momssvig i andre sektorer eller i andre medlemsstater.
            
            
               (9)Den særlige foranstaltning påvirker ikke de samlede indtægter fra moms, der opkræves i det endelige forbrugsled, negativt, og den har ingen negativ indvirkning på Unionens egne indtægter fra moms —
            
            
               VEDTAGET DENNE AFGØRELSE: 
            
            
               Artikel 1
            
            
               Uanset artikel 218 i direktiv 2006/112/EF gives Polen tilladelse til udelukkende at acceptere fakturaer, som er udstedt af afgiftspligtige personer, der er etableret på Polens område, i form af dokumenter eller meddelelser, hvis disse dokumenter eller meddelelser overføres i elektronisk form.
            
            
               Artikel 2
            
            
               Uanset artikel 232 i direktiv 2006/112/EF gives Polen tilladelse til at fastsætte, at anvendelsen af elektroniske fakturaer, der er udstedt inden for Polens område, ikke forudsætter, at modtageren er indforstået hermed.
            
            
               Artikel 3
            
            
               Polen giver Kommissionen meddelelse om de nationale foranstaltninger, der gennemfører de fravigelser, som er omhandlet i artikel 1 og 2.
            
         
         
            
               Artikel 4
            
            
               Denne afgørelse anvendes fra den 1. april 2023 til den 31. marts 2026.
            
            
               Hvis Polen finder det nødvendigt at forlænge de fravigelser, der er omhandlet i artikel 1 og 2, fremsender landet en anmodning om forlængelse til Kommissionen sammen med en rapport, som indeholder en vurdering af, hvor effektivt de foranstaltninger, der er omhandlet i artikel 3, har bidraget til at bekæmpe momssvig og momsunddragelse samt bidraget til at forenkle momsopkrævningen. Nævnte rapport skal også indeholde en evaluering af foranstaltningens virkning på afgiftspligtige personer, og navnlig om foranstaltningen øger disses administrative byrder og omkostninger.
            
            
               Artikel 5
            
            
               Denne afgørelse er rettet til Republikken Polen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 347 af 11.12.2006, s. 1.
               
               
                  
                     (2)
                  
                        Lov af 11. marts 2004 om merværdiafgift (Polens lovtidende af 2021, punkt 685, som ændret).
               
               
                  
                     (3)
                  
                        Et centraliseret system, som ifølge Polen gør det muligt at afregne skatterne fuldt ud online. E-Urząd er et projekt, der vil give skatteyderne onlineværktøjer, som vil gøre det lettere at opfylde skattemæssige forpligtelser, herunder betaling af skatter, via en elektronisk onlinebetalingstjeneste.
               
               
                  
                     (4)
                  
                        EUT L 99 af 19.4.2018, s. 14.
               
               
                  
                     (5)
                  
                        EUT L 20 af 31.1.2022, s. 272.
               
               
                  
                     (6)
                  
                        
                  https://eur-lex.europa.eu/legal-content/DA/TXT/?uri=CELEX%3A52020DC0312
                  .
               
               
                  
                     (7)
                  
                        Svig i forbindelse med forsvundne forhandlere er en type momssvig, hvor forhandlere sælger varer eller ydelser og opkræver moms fra deres kunder for derefter at forsvinde uden at afregne den opkrævede moms fra deres kunder med skattemyndighederne.
               
               
                  
                     (8)
                  
                        EUT L 347 af 11.12.2006, s. 1.
               
               
                  
                     (9)
                  
                        Indført i Polen efter den tilladelse, der blev givet ved Rådets gennemførelsesafgørelse (EU) 2019/310 (EUT L 51 af 22.2.2019, s. 19).